KIRJALLINEN KYSYMYS P-3962/00 esittäjä(t): Elspeth Attwooll (ELDR) komissiolle. Euroopan unionin ja Senegalin välinen kalastussopimus.



Virallinen lehti nro 174 E , 19/06/2001 s. 0200 - 0201



KIRJALLINEN KYSYMYS P-3962/00 esittäjä(t): Elspeth Attwooll (ELDR) komissiolle (8. joulukuuta 2000) Aihe: Euroopan unionin ja Senegalin välinen kalastussopimus Ottaen huomioon, että lähiaikoina Senegalin tasavallan hallituksen ja Euroopan unionin välinen sopimus kalastuksesta Senegalin rannikkovesillä neuvotellaan uudelleen, voiko komissio vahvistaa olevansa tietoinen siitä, että paikalliset kalastajat Senegalissa ja muissa Länsi-Afrikan valtioissa ovat ilmaisseet syvän huolensa eurooppalaisten kalastajien kielteisistä vaikutuksista toimeentuloonsa? Yksittäiset valitukset liittyvät useimmiten siihen, että on esiintynyt laitonta kalastusta, paikallisten kalastajien välineet ovat rikkoontuneet kohtalokkain seurauksin ja siihen, että kalastussopimusten mukaisista korvauksista vain pieni osa päätyy paikallisille kalastajille ja ympäröiville yhteisöille. Voiko komissio kertoa pääpiirteittäin, mitä toimia se neuvotellessaan sopimuksen tarkistamisesta Senegalin kanssa aikoo toteuttaa huolehtiakseen siitä, että paikalliset kalastusyhteisöt saavat Euroopan unionin maksamista korvauksista enemmän hyötyä itselleen? Aikooko komissio ottaa yhteyttä paikallisiin kalastusjärjestöihin selvittääkseen näiden tarpeet sen lisäksi, että asiaa pohditaan virallisesti hallitustasolla? Voiko komissio lopuksi kertoa, mikä on neuvottelujen alustava aikataulu ja mikä on alustavasti se päivämäärä, johon mennessä Euroopan parlamenttia kuullaan neuvottelujen tuloksista? Franz Fischlerin komission puolesta antama vastaus (16. tammikuuta 2001) Komissio kiittää arvoisaa parlamentin jäsentä hänen kysymyksestään ja haluaa muistuttaa yhteisön ja Senegalin pitkäaikaisista suhteista kalastuskysymyksissä. Senegalin kanssa vuonna 1978 allekirjoitettu kalastussopimus oli itse asiassa tällä alalla ensimmäinen sopimus, joka tehtiin yhteisön ja Afrikan, Karibian ja Tyynenmeren (AKT) valtion välillä. Komissio on tietoinen paikallisten kalastajien ilmaisemasta huolestuneisuudesta niistä kielteisistä vaikutuksista, joita yksityisillä luvilla tai erityissopimusten nojalla kalastavat ulkomaiset alukset tai paikalliset teollisuuskalastusta harjoittavat alukset saattavat aiheuttaa heidän elinympäristössään. Tässä yhteydessä on huomioitava, että yhteisön ja Senegalin väliseen kalastussopimukseen sisältyvät kalastusmahdollisuudet ovat vähentyneet vuosien kuluessa ja että nykyiseen pöytäkirjaan sisältyy ainoastaan 10 000 bruttorekisteritonnia (BRT), joka edustaa suunnilleen 6,5:tä prosenttia Senegalin vesillä tapahtuvasta kalastuksesta. Komissio on myös tietoinen alueella tapahtuvasta laittomasta kalastuksesta, johon syyllistyvät pääasiassa laittomat alukset tai mukavuuslippulaivat. Vaikka aluevesien valvonta ja erityistalousalueeseen kuuluvien vesien valvonta kuuluu rannikkovaltion vastuulle, komissio tekee kaiken voitavansa avustaakseen kolmansia maita tällaisten laittomuuksien torjunnassa. Tätä varten Senegal on itse sitoutunut käyttämään osan taloudellisesta korvauksesta toimiin, joilla pyritään parantamaan Senegalin viranomaisten seuranta- ja valvontaresursseja. Tulevien neuvottelujen aikana komissio pyrkii vahvistamaan edelleen taloudellisen korvauksen tätä osuutta. Lisäksi komissio on täysin sitoutunut kehittämään YK:n elintarvike- ja maatalousjärjestön (FAO) kansainvälistä toimintasuunnitelmaa, jolla pyritään hillitsemään laitonta, sääntelemätöntä ja ilmoittamatta jäävää kalastusta (IUU). Tässä suunnitelmassa yhteisön päätavoitteina on nykyisen kansainvälisen oikeudellisen välineen, kuten noudattamissopimuksen, täytäntöönpano sekä kansainvälisen lain porsaanreikien tukkiminen erityisesti satamiin pääsyn osalta. Tämä suunnitelma on esitettävä FAO:n kalastuskomitealle (COFI) helmikuussa 2001. Komissio ja muut osapuolet (kalastajat ja teollisuus) ovat tavanneet hiljattain Dakarissa. Perinteisten kalastajien edut otetaan asianmukaisesti huomioon yhdenmukaisesti yhteisön politiikkojen ja komission tässä yhteydessä suorittamien muiden toimien kanssa. Itse asiassa kahdeksannen Euroopan kehitysrahaston varoista on hiljattain hyväksytty viiden miljoonan euron suuruinen monivuotinen yhteistyöohjelma perinteisten kalastajien tukemiseksi. Yhteisön ja Senegalin viranomaisten välinen asianmukainen rahoitussopimus on allekirjoitettu 29. kesäkuuta 2000. Nykyisen pöytäkirjan arvioinnin ohella, jonka komissio ja Senegalin viranomaiset tekivät joulukuussa 2000, on oltu yhteydessä aikataulun laatimiseksi neuvotteluille 30. huhtikuuta 2001 umpeen menevän pöytäkirjan uusimisesta. On sovittu, että ensimmäinen neuvottelukierros järjestetään Brysselissä tammikuun 2001 kolmannella viikolla ja että tarvittaessa uusia neuvottelukierroksia järjestetään joka kuukausi. Komissio toivoo, että nämä keskustelut saadaan päätökseen ennen nykyisen pöytäkirjan menemistä umpeen. Parlamentille toimitetaan kaikki olennaiset tiedot neuvottelujen tuloksista mahdollisimman pikaisesti.